  Анжелика Тихонова корреспондент 15-тӥ коньывуонэ Ижкарысь Йӧскалык лыдӟетъюртын (Удмурт урам, 264-тӥ юрт) «Удмурт шаер» клуб улсын суредасез Григорий Чайниковез буре ваён ӝыт ортчоз. Ужрад 17 часын кутскоз. Со сярысь лыдӟетъюртлэн пресс-службаез ивортэ. Ужрадэ Григорий Чайниковлэн ӵош дышетскем эшъёсыз суредась-график, Россиысь лулчеберет удысын дано ужась, Ӵыжы-выжы луись калыкъёслэн программазылэн (Эстония) калыккуспо грантэзлэн но Удмуртиысь кун премилэн лауреатэз Юрий Лобанов но суредась Владимир Хлебников, мер ужчи, Григорий Чайниковлэсь нимзэ утён бордын тыршись Жанна Антипова но суредасьлэн выныз Сергей Чайников ӧтемын. Соос быгатонлыко улосчимы сярысь тодэ ваёнъёссэс вералозы. Озьы ик ужрад улсын адӟытон радъямын луоз, отын Владимир Хребниковлэн коллекциысьтыз Григорий Чайниковлэсь кӧня ке набросокъёссэ возьматозы. Ватсан Григорий Леонтьевич Чайников вордӥськиз 1960-тӥ арын 28-тӥ шуркынмонэ Удмуртиысь Грак черкогуртын. Совето союзысь но Россиысь художник-живописец, Удмуртиысь искусство удысысь дано ужась. Волошка каргуртысь шоръёзо школаез йылпумъяса, Удмурт кун университетысь чеберлыкъя факультетэ дышетскыны пыриз. Бӧрысь 1982-1987 аръёсы Москваысь В.И. Суриков нимо кун академ чеберлыкъя институтын В. Г. Цыплаков профессорлэн мастерскояз тодон-валан люказ. Нош 1988-1991 аръёсы СССР-ысь Чеберлыкъя академи бордын ужась Ткачёв агай-вынъёслэн мастерскоязы ватсаса дышетскиз. Институтэз йылпумъямез бере 1987-тӥ арын И.Е. Репин нимо творчествоя юртын тыршиз, адӟытонъёсы мылысь-кыдысь пыриськиз. 1988-тӥ арын Совето Союзысь суредасьёслэн огазеяськонзылэн ёзчиез луиз, 2001-тӥ арын – Россиысь Чеберлыкъя академилэн корреспондент-ёзчиез. Кӧня ке дыр ортчыса Удмуртиысь искусство удысысь дано ужась нимен пусйизы. Озьы ик Григорий Чайниковез Россиысь Чеберлыкъя академилэн азвесь медаленыз пусйизы. 2007-тӥ арын Искусствоосъя ӟуч галереялэсь премизэ сётӥзы. Суредась портретъёс, пейзажъёс, улонын кутӥськись арбериосты, улон котырез суредаз. Кӧня ке ужъёсыз удмурт мотивъёсъя лэсьтэмын вал. 20 ар творческой сюресэз ӵоже суредась 3 сюрслэсь трос ужъёс быдэстӥз, тросэз соос пӧлысь йӧскалык ваньбурен лыдъямын. Удмуртиын солэн ужъёсыз туж ӧжыт. Улонысь кошкемез бере элькунамы ортчем адӟытонъёсаз но ужъёсызлэн туспуктэмъёссы гинэ возьматэмын вал. Нош тросэз оригиналъёсыз кунгож сьӧры поттэмын, отын суредасез тодо но вылӥ дунъяло. Григорий Чайников 2008-тӥ арын улонысь кошкиз. Тегъёс: Лулчеберет Ижкар Удмуртия суредасьёс Йӧскалыклыдӟетъюрт суредан  